- Jeg er helt vildt glad og træt. Sådan lyder det fra Jeppe Haugaard, der lørdag klokken 15 kunne kalde sig for nordjysk mester i pælesidning efter en konkurrence, hvor der var drama til det sidste. I konkurrencen, hvor det gælder om at sidde på en pæl i 48 timer og løbende samle points i forskellige udfordringer, var det ét enkelt point, der blev afgørende. Til at begynde med var der fem deltagere, der havde kastet sig ud i udfordringen om at sidde i 48 timer på en pæl. To faldt fra efter knap halvandet døgn, mens de sidste tre deltagere holdt ud til den bitre ende. Maiken Toft Møller kom på andenpladsen, da den tredje tilbageværende deltager, Dennis Martin Chajkowski, valgte at forlade pælen få minutter før de 48 timer var gået, da det stod klart, at Jeppe Haugaard ville løbe med sejren. Det var tre meget ømme deltagere, der kunne forlade pælene i søen ved TV2 Nord. - Når adrenalinen har lagt sig, tror jeg, man bliver ramt af en hammer, siger Jeppe Haugaard. Jeppe Haugaard er til daglig friskolelærer, og hans kollegaer og elever var undervejs forbi og heppe, ligesom de også har set med hjemmefra, hvor man har kunnet følge hele konkurrencen på livestream. - Jeg skylder kage på arbejdet nu, siger den glade vinder.

Opsummering:
Jeppe Haugaard blev vinder af TV2 Nords pælesidningskonkurrence, og kan derfor forlade pælen i Aabybro med 20.000 kroner på lommen.